
ОБЩИНСКИ СЪВЕТ
ТРЯВНА


ПРЕДЛОЖЕНИЕ
от Денчо Минев
Кмет на Община Трявна

ОТНОСНО: Прекратяване на конкурсна процедура за избор на управител на МБАЛ „Д-р Теодоси Витанов” ЕООД, определяне на временно изпълняващ длъжността управител и откриване на нова процедура за провеждане на конкурс
УВАЖАЕМИ ОБЩИНСКИ СЪВЕТНИЦИ,
С Решение № 85 от 30.07.2026 г.  на Общински съвет – Трявна бе открита конкурсна процедура за избор на управител на общинското лечебно заведение „Многопрофилна болница за активно лечение  „Д-р Теодоси Витанов” ЕООД.  В законоустановения срок за провеждане на конкурса се установи, че е постъпило едно заявление, заведено в деловодството на Община Трявна - вх. №0500-141/15.09.2026 г. Въз основа на направените констатации, подробно разглеждане на документите в тяхната взаимна обвързаност комисията, заключи че  представените от кандидата документи не отговарят на изискванията  и единодушно   реши: да  не  бъде допуснат  до следващ   етап в конкурса – оценяване на бизнес-програмата за развитие на дружеството през следващите 3 (три) години. 
     С оглед на горното и на основание изискванията на Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения, конкурсната процедура следва да бъде официално прекратена.
С Договор №320-СДУР-21 от 22.10.2021 г. г. управлението на МБАЛ „Д-Р Т. ВИТАНОВ” ЕООД с ЕИК 107505537 е възложено на д-р Татяна Станчева. Така сключеният договор е със срок 5 години. Това е и обстоятелство, което  наложи откриване на процедура за провеждане на конкурс за избор на Управител и възлагане на управлението на лечебното заведение - Решение №85 от 30.07.2026 г. и която процедура е прекратена с единодушно взето решение на назначената  комисия / Протокол от 01.10.2026г./
За да се осигури непрекъснатост на лечебния процес, финансово-оперативната дейност и законното представителство на болницата пред НЗОК, РЗОК, НАП и други институции, е наложително да бъде определено лице, което да изпълнява длъжността Управител до провеждането на нов конкурс и вписването на новоизбрания титуляр в Търговския регистър. 
Предлагам за временно изпълняващ длъжността (ВРИД) управител на „Многопрофилна болница за активно лечение  „Д-р Теодоси Витанов” ЕООД Татяна Станчева - Танева, притежаваща необходимото висше медицинско образование и управленски опит в сферата на здравеопазването.
Предвид изложеното, предлагам Общинският съвет да вземе следното
РЕШЕНИЕ:
На основание чл. 21, ал. 1, т. 23 от ЗМСМА, чл.137, ал.1, т.5 във вр. с чл.147, ал.2 от Търговския закон, чл. 63, ал. 1 от Закона за лечебните заведения и във връзка  §2 от Наредба  № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения 
ОБЩИНСКИ СЪВЕТ – ТРЯВНА
РЕШИ:
1. Прекратява конкурсната процедура за избор на управител на МБАЛ  „Д-р Теодоси Витанов” ЕООД, открита с  Решение № 85 от 30.07.2026 г. поради некласиране на кандидата.
2. Избира Татяна Станчева – Танева  за Временно изпълняващ длъжността Управител на МБАЛ  „Д-р Теодоси Витанов” ЕООД, считано от 23.10.2026 г. до провеждането на конкурс за избор на титуляр и вписването му в Търговския регистър, но за срок не по-дълъг от 90 календарни дни съгласно §2 от Наредба  № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения.
3. Упълномощава Кмета на Община Трявна да сключи допълнително споразумение към договор за управление №320-СДУР-21 от 22.10.2021г. с определения ВРИД управител 
4. Определя  месечно възнаграждение в размер на 280 % от средната месечна брутна заплата в дружеството за съответния месец, но не повече от десеткратния размер на минималната месечна работна заплата, установена за страната за съответния месец. Средната брутна работна заплата се изчислява като отношение на начислените брутни трудови възнаграждения / без обезщетенията по чл. 220, 221, ал. 1, чл. 222, чл. 224, ал. 1 и чл. 225 от КТ и изплатени възнаграждения по граждански договори/ към средносписъчния персонал в дружеството, без жените в отпуск по майчинство.
5. Задължава Кмета на общината в срок до 1 месец да внесе в Общинския съвет ново предложение за откриване на конкурсна процедура за избор на управител на МБАЛ       „Д-р Теодоси Витанов“ по реда на Наредба  № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения.
6. Допуска предварително изпълнение на решението на основание чл. 60, ал. 1 от АПК, с цел защита на жизненоважни обществени интереси и осигуряване на непрекъснатост в предоставянето на медицинска помощ.

Приложение: Протокол от 01.10.2026г. на комисията провела конкурса

